Informácia
o príprave postupu výstavby diaľnic a rýchlostných ciest v roku 2002.

       
      V príprave postupu výstavby diaľnic a rýchlostných ciest v roku 2002 – pri navrhovaných výdavkoch v čiastke 10,597 mld. Sk,  považujeme za prioritné  rešpektovať v možnej miere stanovený harmonogram začatia a odovzdania stavieb do užívania v zmysle Nového projektu. s prihliadnutím na dosiahnutú rozostavanosť v tokoch 2000 – 2001. 

     Pri týchto východiskách môžeme konštatovať, že sú  v zásade vytvorené finančné podmienky na začatie  plánovaných stavieb (s výnimkou stavby R1 Rudno – Žarnovica), ako aj na začatie stavieb na území Bratislavy a Košíc, ktoré z dôvodov  zložitosti obstarania rozhodnutí v režime stavebného zákona neboli v roku 2001 začaté. Ide o nasledovné  začínané stavby:

-	D1 Bratislava Viedenská cesta – Prístavný most .......................................máj 2002
-	D2 Bratislava Lamačská cesta – Staré Grunty ...........................................august 2002
-	R1 Nová Baňa – Rudno...............................................................................február 2002
-	R2 Figa – Tornaľa ......................................................................................november 2002
-	R3 Oravský Podzámok – obchvat...............................................................november 2002
-	R4 Košice  križovatka Prešovská – Sečovská II. a III. etapa......................júl 2002
-	Diaľničný privádzač Žilina – juh I. etapa...................................................október 2002.

Začatie stavby R1 Rudno – Žarnovica sa presúva na rok 2003 z dôvodov, že stavba je spolufinancovateľná z úverových zdrojov EIB a ako je známe, úverový rámec v návrhu štátneho rozpočtu na rok 2002 nebol vytvorený.

     Do užívania budú odovzdané v roku 2002 nasledovné stavby:

-	D1 Bratislava Mierová – Senecká .............................................................september 2002
-	D1 Behárovce – Branisko – tunel (skúšobná prevádzka)...........................júl 2002
-	D1 Ladce – Sverepec- po privádzač Púchov..............................................august 2002
-	R4 Košice, Južné nábrežie..........................................................................december 2002
-	Diaľničný privádzač Púchov po závod Matador.........................................august 2002
-	Stredisko správy a údržby diaľnic Behárovce.............................................jún 2002.

Oproti harmonogramu začatia a odovzdania stavieb do užívania obsiahnutému v Novom projekte, sa ukončenie stavby D3 Čadca – obchvat odsúva na rok 2003, z dôvodu nepredvídaných prác v zložitých geologických podmienkach.

U ostatných rozostavaných stavieb dôjde v roku 2002 k miernemu  zníženiu objemu prác a dodávok oproti pôvodným predpokladom. Riešením  je  zohľadniť v štátnom rozpočte na rok 2003 reálnu mieru rastu cien stavebných prác v odbore inžinierskeho staviteľstva a to zvýšením plánovaných výdavkov o 10 až 11%.